Oscar Pistorius kry forensiese kenners van VSAOscar Pistorius op 19 Augustus 2013 in die Pretoriase landdroshof Foto: Werner Beukes/SAPA Forensiese ondersoekbeamptes van Amerika gaan die moordverdagte, Oscar Pistorius, se regspan bystaan om voor te berei vir sy verhoor wat volgende jaar afskop. “Ek kan bevestig dat ŉ span forensiese kenners van Amerika saam met die verdedigingspan werk,” het Anneliese Burgess, die familie se woordvoerder, gesê. “Dit is standaard praktyk om saam met kenners te werk tydens die voorbereiding van ŉ verhoor.” Sy het gesê dat die ondersoekbeamptes saam met Pistorius se prokureurs Maandag by Pistorius se huis in Pretoria byeengekom het. Burgess het gesê dat sy nie oor meer besonderhede van die ondersoekbeamptes se werk kan kommentaar lewer nie. Oscar word daarvan aangekla dat hy sy meisie, die model Reeva Steenkamp, op Valentynsdag by sy huis in die ooste van Pretoria doodgeskiet het. Tydens sy borgtogverhoor het hy aangevoer hy het haar as ŉ inbreker aangesien. Hy is tans uit op borgtog van R1 miljoen. Die moordverhoor skop op 3 Maart af en behoort tot 20 Maart te duur. Die staat het aangedui dat hy 107 getuies gaan roep om te getuig.